《题韦同年聚远阁》
宋代·王炎

尘蒙万家市，中有壶公天。
翚飞倚空翠，吞纳无中边。
江远益渊倚，山远益清妍。
云霞之敛散，竹树之芊绵。
羽鳞之翔泳，舟车之往还。
物色四面来，输入檐楹间。
境远心亦远，意将隘入寰。
我尝观洞庭，水与天相连。
流光浮玉镜，万象皆包涵。
又尝登天柱，众丘如髻鬟。
孤鸿灭没处，寓目行中原。
蓬转堕江城，此身缚微官。
今代韦表微，懒着进取鞭。
尚记千佛名，亦许时扣关。
自疑脱凡骨，揖此楼居仙。
江山开画笥，使我思悠然。
是中有真趣，可得不可传。
客至勿挥麈，但与浮觥船。

作者简介：王炎（1137——1218）字晦叔，一字晦仲，号双溪，婺源（今属江西）人。一生著述甚富，有《读易笔记》、《尚书小传》、《礼记解》、《论 语解》、《孝圣解》、《老子解》、《春秋衍义》、《象数稽疑》、《禹贡辨》等，《全宋词》第 三册录其词五十二首。事迹见胡升《王大监传》（《新安文献志》卷六九）、 《宋史翼》卷二四，参《南宋馆阁续 录》卷八、九。